《安化寺刻竹诗八章章四句》
清代·戴亨

苔光莹莹，云影皑皑。高窗雨过，落花飞来。

雨霁云沈，天光侵户。趺坐观空，游心太古。

熏风书炎，飘萧疏雨。日之夕矣，差池月宇。

清风荡飏，飒然襟开。白云不去，幽鸟时来。

闇闇孤丛，落落禅宇。载阴载晴，唯我与汝。

浓露零兮，林枯山老。时兮奈何，青苍独保。

高节嶙峋，葆汝天兮。霜风凛冽，吹汝寒兮。

尔心虚兮，德不尔孤。尔节坚兮，时宁尔渝。

作者简介：戴亨，字通乾，号遂堂，汉军旗人。康熙辛丑进士，官齐河知县。有《庆芝堂诗集》。